FI Euroopan unionin virallinen lehti C 366/122

KERTOMUS

Euroopan tautien ehkäisy- ja valvontakeskuksen tilinpäätöksestä varainhoitovuodelta 2010 sekä keskuksen vastaukset

2011/C 366/22

JOHDANTO

1. Euroopan tautien ehkäisy- ja valvontakeskus (jäljempänä ’keskus’) perustettiin 21 päivänä huhtikuuta 2004 annetulla Euroopan parlamentin ja neuvoston asetuksella (EY) N:o 851/2004 (1). Tukholmassa sijaitsevan keskuksen ensisijaisiin tehtäviin kuuluu ihmisillä esiintyvien tautien ehkäisyyn ja valvontaan liittyvien tietojen kokoaminen ja niistä tiedottaminen sekä tieteellisten lausuntojen antaminen. Sen on myös koordinoitava keskuksen toimeksiantoon kuuluvilla aloilla toimivien elinten eurooppalaista verkostoitumista (2).

2. Keskuksen talousarvio oli 57,8 miljoonaa euroa varainhoitovuonna 2010, kun se edellisenä vuonna oli 51 miljoonaa euroa. Keskuksessa työskenteli varainhoitovuoden lopussa 254 henkilöä, edellisenä vuonna henkilöstön määrä oli 199.

TARKASTUSLAUSUMA

3. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan toisen alakohdan mukaisesti keskuksen tilinpäätöksen (3), joka sisältää ”tilinpäätösasiakirjat” (4) ja ”selvityksen talousarvion toteuttamisesta” (5)31. joulukuuta 2010 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

4. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 (6) 185 artiklan 2 kohdan mukaisesti.

Johtajan vastuu

5. Tulojen ja menojen hyväksyjänä johtaja toteuttaa tulot ja menot sisältävää talousarviota keskuksen varainhoitoa koskevien säännösten mukaisesti omalla vastuullaan ja hyväksyttyjen määrärahojen rajoissa (7). Johtajan vastuulla on kehittää (8) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (9), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

6. Tilintarkastustuomioistuimen vastuulla on antaa tarkastuksensa perusteella tarkastuslausuma keskuksen tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

7. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (10) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

8. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

9. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

10. Tilintarkastustuomioistuin katsoo, että keskuksen tilinpäätös (11) antaa olennaisilta osiltaan oikeat ja riittävät tiedot keskuksen taloudellisesta asemasta 31. päivältä joulukuuta 2010 sekä toimien tuloksista ja rahavirroista päättyneeltä varainhoitovuodelta keskuksen varainhoitoa koskevien säännösten mukaisesti.

Lausuma tilien perustana olevien toimien laillisuudesta ja asianmukaisuudesta

11. Tilintarkastustuomioistuin katsoo, että keskuksen 31. päivänä joulukuuta 2010 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

12. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

13. Keskus siirsi vuonna 2010 varainhoitovuodelle 2011 yhteensä 15,6 miljoonaa euroa (27 prosenttia talousarvion kokonaismäärästä ja 50 prosenttia osaston 3 (toimintamenot) määrärahoista). Siirtojen suuri määrä, johon liittyi siirtovelkojen alhainen määrä (5,5 miljoonaa euroa), on liiallinen ja vastoin talousarvion vuotuisperiaatetta.

MUUT KYSYMYKSET

14. Henkilöstön valintamenettelyjen osalta havaittiin, että vähimmäisvaatimuksia, joiden täytyttyä hakija voidaan kutsua haastatteluun tai kirjata varallaololuetteloon, ei ollut vahvistettu etukäteen. Kirjallisia kokeita ei otettu johdonmukaisesti huomioon arvioitaessa hakijoita. Tällaiset käytännöt vaarantavat rekrytointipäätösten avoimuuden.

Tilintarkastustuomioistuimen jaosto IV on tilintarkastustuomioistuimen jäsenen Igors LUDBORŽSin johdolla hyväksynyt tämän kertomuksen Luxemburgissa 20. syyskuuta 2011 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL L 142, 30.4.2004, s. 1.

(2) Liitteessä esitetään tiedotustarkoituksessa yhteenveto keskuksen vastuualueista ja toiminnoista.

(3) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(4) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää talousarvion toteutumalaskelman liitteineen.

(6) EYVL L 248, 16.9.2002, s. 1.

(7) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(8) Asetus (EY, Euratom) N:o 2343/2002, 38 artikla.

(9) Erillisvirastojen tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23).

(10) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(11) Lopullinen tilinpäätös laadittiin 10. kesäkuuta 2011 ja tilintarkastustuomioistuin vastaanotti sen 28. kesäkuuta 2011. Lopullinen tilinpäätös esitetään sivustoilla http://eca.europa.eu ja http://ecdc.europa.eu/en/aboutus/Pages/AboutUs_KeyDocuments.aspx.

LIITE Euroopan tautien ehkäisy- ja valvontakeskus (Tukholma) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 168 artikla) Kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. Kansallista politiikkaa täydentävä unionin toiminta suuntautuu kansanterveyden parantamiseen, ihmisten sairauksien ja tautien ehkäisemiseen sekä fyysistä ja mielenterveyttä vaarantavien tekijöiden torjuntaan. Kyseinen toiminta käsittää laajalle levinneiden vaarallisten sairauksien torjunnan edistämällä niiden syiden, leviämisen ja ehkäisemisen tutkimusta sekä terveysvalistusta ja -kasvatusta, samoin kuin rajatylittävien vakavien terveysuhkien seurannan, niistä hälyttämisen ja niiden torjumisen. Keskuksen toimivaltuudet (neuvoston asetus (EY) N:o 851/2004) Tavoitteet — Parantaa EU:n kykyä torjua tartuntatauteja; etenkin todeta ja arvioida tunnettuja ja uusia terveyttä uhkaavia tartuntatauteja sekä tiedottaa niistä, — näin ollen keskus koordinoi erikoistuneita seurantaverkostoja, antaa tieteellisiä lausuntoja, hoitaa varhaisvaroitus- ja reagointijärjestelmää sekä antaa tieteellistä ja teknistä apua ja koulutusta. Tehtävät — Koordinoi erikoistuneita tautien seurantaverkostoja ja edistää verkostoitumista; keskukselle kuuluu erityinen rooli tietojen keräämisessä, validoinnissa, analysoinnissa ja levittämisessä, — antaa arvovaltaisia asiantuntijaneuvoja sekä laatii tieteellisiä lausuntoja ja tutkimuksia tartuntatautien alalla, — hoitaa varhaisvaroitus- ja reagointijärjestelmää; laatii menettelyjä uusien terveysuhkien havaitsemiseksi, — tukee jäsenvaltioiden valmiussuunnitelmia ja koulutusohjelmia, — tiedottaa keskuksen työstä suurelle yleisölle ja asianomaisille osapuolille. Hallinto 1. Hallintoneuvosto Kokoonpano: Hallintoneuvostossa on yksi kunkin jäsenvaltion nimeämä ja kaksi Euroopan parlamentin nimeämää jäsentä sekä kolme komissiota edustavaa jäsentä. Tehtävät: Hallintoneuvosto vahvistaa keskuksen vuosittaisen työohjelman ja talousarvion sekä seuraa niiden toteuttamista. 2. Johtaja Hallintoneuvosto nimittää johtajan komission ehdokasluettelon perusteella. 3. Neuvoa-antava kokous Kokoonpano: Yksi kunkin jäsenvaltion edustaja ja lisäksi kolme komission edustajaa, joilla ei ole äänioikeutta. Tehtävät: Ryhmän tehtävänä on varmistaa keskuksen toimien ja lausuntojen tieteellinen korkealaatuisuus ja riippumattomuus. 4. Ulkoinen tarkastus Tilintarkastustuomioistuin. 5. Vastuuvapauden myöntävä viranomainen Euroopan parlamentti myöntää neuvoston suosituksesta. Keskuksen resurssit vuonna 2010 (2009) Lopullinen talousarvio 57,8 (51) miljoonaa euroa Henkilöstön määrä 31. joulukuuta 2010 Hyväksytyt toimet: 200 (170) Täytetyt toimet: 175 (129) Muut toimet: 79 (70) Yhteensä: 254 (199) henkilöstön jäsentä, joiden tehtävät jakautuvat seuraavasti: — operatiiviset tehtävät: 169 (120) — hallinnolliset ja avustavat tehtävät: 85 (79) Tuotteet ja palvelut vuonna 2010 (2009) 93 (1) (191) tartuntatautiuhan seuraaminen tietokannan avulla (Threat Tracking Tool, TTT), 52 (52) viikoittaista raporttia tartuntatautiuhista; raportit lähetettiin 431 vastaanottajalle, tuki epidemioihin liittyviä tietoja kerääville yksiköille 5 (5) suuren yleisötapahtuman osalta; lisäksi seurattiin viittä tapahtumaa, jotka olivat luonteeltaan poikkeuksellisia tai joiden yleinen merkitys oli suuri, 32 (25) uusia uhkia koskevaa arviota ja 10 (6) uhkapäivitystä, 3 (2) simulaatioharjoitusta, joiden avulla pyrittiin testaamaan ja parantamaan tartuntatautien torjuntavalmiuksia ja -toimia; lisäksi tuettiin neljää harjoitusta keskuksen ulkopuolella (komissiossa ja jäsenvaltioissa), 80 (78) stipendiaatin ohjaaminen kentällä toimivien epidemiologien eurooppalaisen koulutusohjelman (EPIET) osalta, 6 stipendiaatin ohjaaminen mikrobiologiaa koskevan eurooppalaisen kansanterveysalan koulutusohjelman (EUPHEM) osalta, 106 (2) (346) kansanterveyden asiantuntijaa 30:sta EU-ETA-maasta osallistui keskuksen lyhyisiin koulutusjaksoihin, keskuksen (vuonna 2009 käynnistetyllä) internet-portaalilla oli 495 000 kävijää; sivustolta ladattiin yhteensä 70 000 tiedostoa, 34 (3) (43) tieteellistä julkaisua, kolmannen eurooppalaisen antibiootteja koskevan tietoiskupäivän järjestäminen; tapahtumaan osallistui 36 (34) maata, tehostettu valvonta; 17 erikoistuneesta seurantaverkostosta 11 liitettiin keskukseen vuoden 2010 lopussa, vuotuisen epidemiologisen kertomuksen julkaiseminen, vuotuisten tuberkuloosi- ja HIV/AIDS-kertomusten sekä mikrobilääkeresistenssiä koskevan kertomuksen julkaiseminen, 38 (28) influenssaa koskevaa viikkotiedotetta / influenssaa koskevaa viikoittaista seurantakatsausta vuodelle 2010, 20 (4) (50) sidosryhmien pyynnöstä julkaistua tieteellistä lausuntoa, neljännen eurooppalaisen tieteellisen konferenssin järjestäminen sovelletun infektioepidemiologian alalla (ESCAIDE) marraskuussa 2010 Lissabonissa; yli 600 (500) osallistujaa, toisen Eurovaccine-konferenssin järjestäminen; 600 (400) osallistujaa, tieteellisen Eurosurveillance-julkaisun viikoittainen julkaiseminen; 12 665 online-tilausta (paperiversio toimitettiin 4 300 vastaanottajalle vuonna 2009), 1 618 keskusta koskevaa artikkelia julkaistiin 49 maassa eri puolilla maailmaa. Lähde: Keskuksen toimittamat tiedot. (1) Vuonna 2010 tapahtunut lasku liittyy osittain siihen, että matkustamiseen liittyvien legionella-ilmentymien seurantamenetelmiä muutettiin, ja osittain vuoden 2009 influessa-pandemiaan, joka edellytti laaja-alaisia maailmanlaajuisia toimia. (2) Lyhyitä koulutusjaksoja ei asetettu etusijalle enää vuonna 2010; varat on suunnattu uudelleen pitkäaikaisiin stipendiaattien koulutusohjelmiin. (3) Julkaisujen määrän lasku johtuu siitä, että monet vuonna 2009 julkaistut raportit liittyivät suoraan influenssa-pandemiaan. (4) Sidosryhmien pyynnöstä julkaistujen tieteellisten lausuntojen määrä kasvoi vuonna 2009 influenssa-pandemian seurauksena.